
לכבוד


שלום רב, 

הנדון: מידע בנושא יישום תכנית "עוצרים את הדימום" להפחתת האלימות החמורה


1. בהמשך לפנייתך ולמענה שבסימוכין ב', הריני מתכבדת להשיבך כדלהלן: 
1. להלן עיקרי התכנית "עוצרים את הדימום":
"עוצרים את הדימום" הוא מיזם ייחודי המופעל כחלק מהמהלך הממשלתי הרחב לצמצום האלימות בחברה הערבית. כחלק ממהלך זה פועל בכלל היישובים הערבים מודל יישובי, בהובלת הרשות לביטחון קהילתי במשרד לביטחון הפנים, שמטרתו לסנכרן ברמת היישוב את כלל המאמצים של משרדי הממשלה להפחתת האלימות והפשיעה, להגדלת הביטחון האישי ובאמצעות זאת  - להעלאת איכות החיים של התושבים. בהבדל משאר היישובים, ב-7 היישובים בהם מופעלת תכנית: "עוצרים את הדימום", מיושם מודל עבודה של פעולה משולבת על מנת להתמקד בעבודה ממוקדת ואינטנסיבית באלימות ובפשיעה החמורים. 
אוסיף, כי תכנית "עוצרים את הדימום"  מופעלת כמיזם משותף של המשרד לביטחון הפנים, הרשות הלאומית לביטחון קהילתי, פרקליטות המדינה, המכון לקרימינולוגיה באוניברסיטה העברית, משטרת ישראל - האגף לסיכול פשיעה בחברה הערבית, משרד ראש הממשלה – אגף ממשל וחברה, 7 רשויות מקומיות וג'וינט ישראל - אשלים. מטרת התכנית היא להביא לצמצום משמעותי במספר אירועי האלימות החמורה בישוב, לצמצום הנפגעים וחומרת הפגיעות בהם בתוך פרק הזמן של שנתיים בהם יופעל הפיילוט ביישוב. 
כאמור, המיזם פועל במתכונת של פיילוט בשבעה "יישובים אדומים" בהם פועלים צוותי עבודה יישוביים. מדובר ביישובים אלה: טורעאן, טמרה, ג'סר א-זרקא, אום אל פאחם, טייבה, לוד ורהט. ביישובים הללו צוותי העבודה מביאים לידי ביטוי את השילוב והתיאום בין אכיפה, מניעה, טיפול ועבודה קהילתית.  באמצעות פעולה משולבת כזו,  בדמות נחשול מרוכז, ניתן יהיה לרסן גורמי סיכון ולטפח גורמי תמיכה במטרה למנוע או לצמצם  מעורבות אנשים באלימות חמורה.
על פי התכנית, המנגנונים והידע שיפותחו ברמה היישובית ישמשו לפיתוח מודל פעולה ארצי, שיורחב ויוטמע בהמשך בכל היישובים הרלוונטיים, כחלק מתפיסת הפעולה המשולבת שמקדמת הממשלה.  
2.  	לשאלתך אודות המשמעות של הקמת צוותים לכתיבת תכנית מותאמת לכל ישוב, אציין כי התוכנית מבוססת על עקרונות היסוד הבאים:  
1) לצוות העבודה צריכה להיות יכולת לאסוף נתונים, לנתחם ולתכנן את תכנית הפעולה תוך גמישות נדרשת לצורך התאמה לשינויים שיעלו מהשטח.
2) עבודה משולבת של גורמי אכיפה ומניעה מחייבת גמישות ארגונית כדי להצליח לעבוד ביחד עם השותפים להשגת המטרה; המחויבות היישובית לביצוע התכנית מהווה רכיב מרכזי. מחויבות זו אינה מוגבלת רק לקהילה שמתבקשת להירתם למאמץ, אלא לכלל גורמי האכיפה, המניעה והטיפול ברשות המקומית. 
3) יש לשים דגש על הקולות העולים מהשטח ברמה המקומית בכל שלבי התכנון והיישום ולבצע התאמות בתכנית בהתאם. 
3. 	לעניין מדדי ההצלחה והתקדמות הפיילוט - המכשולים בהם נתקלנו, ואמון הציבור הערבי בישובים בהם קיימת התכנית, אציין כי  מדובר, כאמור, בשלבי פיילוט והנושא נמצא בשלבי גיבוש ותיקוף. ברי, כי קיים אתגר מובנה ביצירת סנכרון ותיאום בין כל הגורמים הנוגעים בדבר -  הן משרדי ממשלה והן רשויות מקומיות, ואחת ממטרות התוכנית היא לייצר ממשקים סדורים לעניין זה. 
4.  	כאמור לעיל,  יישום תכניות "עוצרים את הדימום" להפחתת האלימות החמורה פועלות כפיילוט בשבעה ישובים. בהמשך להחלטת הממשלה 549 לצמצום הפשיעה והאלימות בחברה הערבית מיום 24.10.2021, נוספו תקנים של חוקרים בכל אחת מתחנות המשטרה בישובים בהם פועל הפיילוט. להלן אופן חלוקת התקנים:
1) טייבה – 6.
2) רהט - 12.
3) טורעאן – 0.
4) אום אל פאחם - 7.
5) טמרה - 5.
6)  ג'סר א-זרקא - 5.
7) לוד – 35.
5.  	לעניין עלויות הפיילוט בכל אחד מהישובים, הוצע מתווה שטרם אושר סופית על ידי הגורמים המקצועיים.
6.  	מידע אודות תיקים של אירועים בישובים בהם פועל הפיילוט ניתן לבקש באמצעות הממונה על העמדת מידע לציבור ביחידה לפניות הציבור במשטרת ישראל, ב כתובת דוא"ל: .hofeshm@police.gov.il 

2. אשמח לשוב ולסייע בעניינים הנוגעים למשרדנו.

                   בברכה,
		                                                                                           
								      גלית צוברי
							הממונה על העמדת מידע לציבור

